CELEX: 32020R0507
Language: bg
Date: 2020-04-07 00:00:00
Title: Регламент (ЕС) 2020/507 на Комисията от 7 април 2020 година за изменение на Регламент (ЕО) № 1907/2006 на Европейския парламент и на Съвета по отношение на процентния дял на регистрационните досиета, които следва да бъдат избрани за проверка на съответствието (текст от значение за ЕИП)

8.4.2020   
               
               
                  BG
               
               
                  Официален вестник на Европейския съюз
               
               
                  L 110/1
               
            
         РЕГЛАМЕНТ (ЕС) 2020/507 НА КОМИСИЯТА
         от 7 април 2020 година
         за изменение на Регламент (ЕО) № 1907/2006 на Европейския парламент и на Съвета по отношение на процентния дял на регистрационните досиета, които следва да бъдат избрани за проверка на съответствието
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (1), и по-специално член 41, параграф 7 от него,
         като има предвид, че:
         
                     (1)
                  
                  
                     С цел да се гарантира че регистрационните досиета отговарят на изискванията на Регламент (ЕО) № 1907/2006, в член 41 от същия регламент се изисква Европейската агенция по химикалите („Агенцията“) да избере определен процент от регистрационните досиета за проверка на съответствието. Вследствие на тази проверка може да бъде изготвен проект на решение, с което от регистранта(ите) се изисква да подадат всякаква информация, необходима за привеждането на регистрацията(ите) в съответствие с приложимите изисквания за информация.
                  
               
                     (2)
                  
                  
                     Направената от Агенцията (2) и от Комисията (3) оценка относно функционирането на Регламент (ЕО) № 1907/2006 и проведеното от компетентните органи на Германия проучване (4) показаха че значителен брой регистрационни досиета вероятно не отговарят на изискванията, което накърнява ефективното изпълнение на целите на Регламент (ЕО) № 1907/2006.
                  
               
                     (3)
                  
                  
                     В документа „Общ доклад на Комисията относно функционирането на REACH и преглед на някои елементи“ Комисията посочи несъответствието на регистрационните досиета като проблем, изискващ неотложни действия.
                  
               
                     (4)
                  
                  
                     След изтичането на последния краен срок за регистрация се изясни действителният брой на регистрираните вещества. Въз основа на тази информация, както и на натрупания от Агенцията опит в оценяването на досиетата, стана възможно по-успешното предварително планиране по отношение на проверките за съответствие.
                  
               
                     (5)
                  
                  
                     След консултациите с Агенцията, отразени в приетия въз основа на Оценката на REACH Съвместен план за действие (5), който бе договорен между службите на Комисията и Агенцията и чието изготвяне Съветът поиска в заключенията си от 26 юни 2019 г. (6), Комисията счита че, с цел увеличаване степента на съответствие с приложимите изисквания за информация, минималният процентен дял на избраните регистрационни досиета, чието съответствие следва да се провери по всички елементи, изброени в член 41, параграф 1 от Регламент (ЕО) № 1907/2006, следва да се увеличи от 5 % на 20 % от общия брой на получените от Агенцията досиета за всяка тонажна група до крайния срок през 2018 г. Агенцията счита че този процентен дял е реалистичен с оглед на ресурсите, с които тя разполага.
                  
               
                     (6)
                  
                  
                     В Съвместния план за действие, договорен от службите на Комисията и Агенцията, се предвижда, че целта от 20 % следва да бъде достигната до 31 декември 2023 г. за регистрациите в тонажни групи от 100 тона или повече годишно и до 31 декември 2027 г. за регистрациите в тонажни групи от по-малко от 100 тона годишно, като и двете категории регистрационни досиета се избират измежду подадените до крайния срок през 2018 г.
                  
               
                     (7)
                  
                  
                     Поради това Регламент (ЕО) № 1907/2006 следва да бъде съответно изменен.
                  
               
                     (8)
                  
                  
                     Мерките, предвидени в настоящия регламент, са в съответствие със становището на Комитета, учреден съгласно член 133 от Регламент (ЕО) № 1907/2006,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Първото и второто изречение в член 41, параграф 5 от Регламент (ЕО) № 1907/2006 се заменят със следното:
            
               „С оглед на извършването на проверка на съответствието на регистрационните досиета с изискванията на настоящия регламент, до 31 декември 2023 г. Агенцията избира определен процент досиета, не по-малък от 20 %, от общия брой на получените в Агенцията досиета за регистрация в тонажни групи от 100 или повече тона годишно.
               Също до 31 декември 2027 г. Агенцията избира определен процент досиета, не по-малък от 20 %, от общия брой на получените в Агенцията досиета за регистрация в тонажни групи от по-малко от 100 тона годишно.
               При подбора на досиета за проверка на съответствието агенцията дава предимство, но не изключително, на досиетата, отговарящи на поне един от следните критерии:“
            
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 7 април 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 396, 30.12.2006 г., стр. 1.
         
            (2)  Годишни доклади за оценка на Европейската агенция по химикалите и доклади за функционирането на Регламент (ЕО) № 1907/2006: https://echa.europa.eu/about-us/the-way-we-work/plans-and-reports
         
            (3)  Съобщение на Комисията до Европейския парламент, Съвета и Европейския икономически и социален комитет — „Общ доклад на Комисията относно функционирането на REACH и преглед на някои елементи“, COM(2018) 116 final
         
            (4)  https://www.bfr.bund.de/cm/349/data-quality-of-environmental-endpoints-in-registrations.pdf
         
            (5)  Съвместен план за действие, изготвен въз основа на оценката на REACH — гарантиране на съответствието на регистрациите по REACH —
         https://echa.europa.eu/documents/10162/21877836/final_echa_com_reach_evaluation_action_plan_en
         
            (6)  Към стратегия на Съюза за устойчива политика в областта на химикалите – Заключения на Съвета от 26 юни 2019 г., http://data.consilium.europa.eu/doc/document/ST-10713-2019-INIT/bg/pdf - точка 18 -